Vrystaatse boere haal self miljoene uit vir padonderhoudSlaggate in teerpaaie (Foto: Vrystaat Landbou) Boere in die Vrystaat het die afgelope jaar volgens ŉ opname van Vrystaat Landbou (VL) reeds meer as R6 miljoen bestee om herstelwerk aan provinsiale en munisipale paaie te doen. Francois Wilken, president van VL, sê algemene agteruitgang van die provinsie se padinfrastruktuur belemmer nie net die toeganklikheid na arbeid en die lewering van produkte nie. Weens die talle ongelukke op Vrystaatse paaie het dit ook lewensgevaarlik geword. “Vanweë die gebrekkige regeringsvermoë en traagheid om paaie te herstel word boere toenemend gedwing om dit self te doen,” sê Wilken. “Die R6 miljoen-syfer is die werklike koste is wat aangegaan is. Daar is baie werk aan paaie deur boere gedoen wat waarskynlik nie eens gerapporteer is nie.” Hy sê as geleentheidskoste, produksietydsverliese, slytasie op toerusting en voertuigherstelwerk bygereken word, sou die bedrag veel hoër gewees het. VL meen die situasie is die ergste in die Noordoos-Vrystaat, waar daar in die Thabo Mofutsanyana-distrik ŉ groep van vyf boere is wat jaarliks saam meer as R1 miljoen moet bestee net om paaie gangbaar te hou. Wilken sê as hulle dit nie doen nie, is dit haas onmoontlik om hul graan, tuinbou- en veeprodukte aan die mark te lewer. Volgens VL is briewe al herhaaldelik – en onsuksesvol – aan LUR’e en ministers geskryf om die probleme te pak. Die organisasie win nou regsadvies in om ŉ oplossing te probeer vind. “Vrystaat Landbou se regspan ondersoek tans moontlike regsroetes ten einde die landbougemeenskap se regte te beskerm en dienslewering te verseker. VL is vasbeslote om die saak ten volle te dryf,” sê Wilken.